**INSTRUKS FOR INNSKYTERVALG I TYSNES SPAREBANK**

Fastsatt av forstanderskapet den 3. mars 2016.

# INNLEDNING

Formålet med denne instruksen er å regulere gjennomføringen av valget av innskytervalgte medlemmer og varamedlemmer til forstanderskapet i Tysnes Sparebank.

Forstanderskapet består av 12 medlemmer og 8 varamedlemmer, hvorav 3 medlemmer og 2 varamedlemmer velges av innskytere.

Medlemmene og varamedlemmene velges for fire år.

Innskytervalget skal avholdes innen utløpet av mars.

# valgbarhet og stemmerett

De innskytere som har, og i de siste seks måneder har hatt, et innskudd i banken på minst kr 2 500 er valgbare og kan stemme ved valg av innskyternes representanter til forstanderskapet. Bare myndige personer er valgbare og kan som personlig innskyter eller som representant for annen innskyter stemme ved valget. Ingen kan avgi mer enn to stemmer, én på grunnlag av eget innskudd og én som representant for annen innskyter.

# kunngjøring av valget

Forstanderskapets leder fastsetter om valget skal skje på valgdag eller som valgmøte, samt tidspunktet for valget og sørger for at dette blir kunngjort minst 6 uker i forveien. Kunngjøringen kan skje ved oppslag i bankens lokaler, melding på bankens nettside eller gjennom annen hensiktsmessig meddelelse til innskyterne, som for eksempel i nettbanken.

Kunngjøringen skal inneholde opplysninger om:

1. hvem som har stemmerett og eventuelt regler for stemming ved fullmektig
2. hvem som er valgbare
3. hvor mange medlemmer og varamedlemmer som skal velges
4. hvilket tidsrom valgene gjelder for
5. at liste over forstanderskapets medlemmer og varamedlemmer, med angivelse av hvem av disse som er på valg er utlagt i bankens lokaler og på dens hjemmeside
6. at sparebanken har en valgkomite som vil innstille på forslag til kandidater
7. at stemmeberettigede innskytere kan fremme forslag på kandidater. Forslagene må være oversendt sparebanken senest 4 uker før valget med angivelse av kandidatens navn, fødselsår og -dato, yrke og fullstendig adresse
8. at valgliste, aktuelt regelverk og informasjon er lagt ut i bankens lokaler og på sparebankens hjemmeside
9. at innskytere som vil delta i valg på valgmøter skal melde seg hos banken innen en angitt frist som ikke skal utløpe tidligere enn tre dager før valget finner sted, og at innskytere som ikke har meldt seg i rett tid ikke har adgang til å delta i valget
10. om fremgangsmåten ved valget, herunder om det skal gjennomføres elektronisk valg.

# valgliste

Valgkomiteen utarbeider en valgliste på grunnlag av innkomne forslag og egne vurderinger. Ved valg på valgdager skal det føres opp minst dobbelt så mange kandidater som det skal velges medlemmer og varamedlemmer. Kandidatene bør føres opp i en rekkefølge som angir valgkomiteens innstilling. Det åpnes ikke for å stemme på andre kandidater enn valgkomiteens innstilling.

# gjennomføring av valget

## Alminnelige regler om valget

Valget skal være hemmelig og skriftlig, men kan ved valgmøte skje ved stemmetegn dersom ingen krever skriftlig valg. Valget skal foregå som et rent flertallsvalg. Valg på valgdag(er) kan foregå ved at det avgis stemme i ekspedisjonslokalet, ved postforsendelse og/eller elektronisk.

Banken skal forvisse seg om stemmegivers identitet ved valget.

## Valg på valgdager

Avstemning skjer i bankens ekspedisjonslokaler. Forstanderskapets leder kan bestemme at avstemning i tillegg kan skje elektronisk og/eller ved postforsendelse.

Ved elektronisk avstemning skal banken tilrettelegge for forsvarlige prosedyrer som sikrer korrekt valghandling fra stemmeberettigede innskytere.

Dersom valget skjer ved postforsendelse, må stemmeseddelen være poststemplet senest siste valgdag. Stemmeseddel som ikke er kommet til banken innen 2 dager etter siste valgdag, forkastes.

Valglisten brukes som stemmeseddel. Ved elektronisk valg avgis stemme etter nærmere fastlagt prosedyre. Det kan ikke føres opp andre kandidater enn valgkomiteens innstilling.

Det stemmes maksimalt på så mange kandidater som det skal velges medlemmer og varamedlemmer til forstanderskapet. Det kan stemmes på færre kandidater.

Dersom det er krysset av for, eller tilleggsoppført, flere kandidater enn det skal velges medlemmer og varamedlemmer, skal stemmeseddelen forkastes.

## Valg på valgmøte

Valgmøtet ledes av forstanderskapets leder eller nestleder hvis lederen ikke er til stede. Er verken forstanderskapets leder eller nestleder til stede, velger møtet selv møteleder. I så fall åpner en person som forstanderskapets leder har utpekt, valgmøtet og leder dette til møteleder er valgt.

Valgmøtet avgjør tvist om stemmerett og valgbarhet. En innskyter kan ikke delta i avstemning om sin egen stemmerett eller valgbarhet.

I tilfelle av stemmelikhet gjelder det vedtak møteleder har stemt for. Møtelederen sørger for betryggende opptelling av stemmene. Tvist om avviklingen av valgmøtet avgjøres av møtet.

## Opptelling av stemmer

Opptellingen foretas av valgkomiteen eller den komiteen utpeker.

Gyldig avgitte stemmer summeres. Den eller de som har fått flest stemmer er valgt som medlemmer. Den eller de som deretter har fått flest stemmer er valgt som varamedlemmer i den rekkefølge som stemmetallet viser.

Ved stemmelikhet mellom de av valgkomiteen foreslåtte kandidater avgjøres valget etter den oppførte rekkefølge på listen.

## Valgprotokoll

Valgkomiteen skal sørge for at det føres protokoll for valget. I protokollen inntas tiden for valget, valgkomiteens sammensetning og innstilling over forslag på kandidater, samt resultatet av valget.

Protokollen undertegnes av valgkomiteens medlemmer. Valgresultatet bekjentgjøres på egnet måte. Protokollen skal være tilgjengelig for innskyterne som forlanger det i de første 14 dager etter valgets avslutning.

Valgresultatet bekjentgjøres på egnet måte.

# suppleringsvalg

Suppleringsvalg for å opprettholde innskyternes representasjon i forstanderskapet avholdes ved førstkommende ordinære valg på medlemmer og varamedlemmer. Valgkomiteen utarbeider egen suppleringsvalgliste. Det skal klart angis hvor lang tid suppleringsvalgkandidatene skal velges for.

For øvrig gjelder de samme bestemmelser som for de ordinære valg.